Sagunt torna a repartir poals marrons per al reciclatge del fem orgànic
23 d’abril 2018

​ ![](/media/35jnnf3e/54cubos_basura_organica_cuerpo.jpg)

L'Ajuntament de Sagunt torna a repartir poals marrons per al reciclatge del fem orgànic. La delegació de Medi Ambient, dins de la campanya ‘Tot són beneficis’, té una cita amb la ciutadania per a fer lliurament d'un poal per habitatge de forma gratuïta.

El repartiment d’estos poals per a la separació de la matèria orgànica es durà a terme per educadors i educadores de la campanya i els punts de recollida seran els dimecres, de 16.00 a 20.00 hores, en el Casal Jove del Port de Sagunt; i els dijous, en el mateix horari, en el nucli de Sagunt, en el Consell Agrari. Més avant es preveu repartir poals en altres punts del municipi acompanyant a activitats relacionades amb la campanya, però des d'este pròxim dimecres 25 ja es podran arreplegar.

El regidor de Medi Ambient, Enric Ariño, ha agraït a la ciutadania “**l'esforç que està fent amb la recollida selectiva del fem orgànic per ajudar a la conscienciació i al millor ús d'este nou sistema de recollida**”. Respecte a la taxa de reciclatge, “**encara que la paguem, esta taxa es veu disminuïda progressivament a mesura que reciclem més, per tant, si no reciclem acabarem pagant més**”. Finalment, anima la resta de la ciutadania ja que “**com bé diu l’eslògan, el benefici és per a tots i ajuda a tots, al medi ambient i als propis ciutadans i ciutadanes, per açò hem de reciclar des de l'origen, a casa**”.

Després de la col·locació dels contenidors per a separar la matèria orgànica en les principals avingudes i punts nets de Sagunt i del Port de Sagunt, es procedix de nou al repartiment de poals proporcionats per la Conselleria que pretenen ser un incentiu per a facilitar la separació a casa. En estos poals s'han de dipositar les restes de menjar sempre en una bossa de plàstic o compostable preferiblement i tirar-los al contenidor marró per a poder fer fertilitzant orgànic.

Amb l'objectiu d'informar la ciutadania del perquè i de com fer esta separació, els educadors i educadores se situaran cada setmana en un barri del municipi, on muntaran una taula informativa i faran xarrades per a sensibilitzar la població. A més, esta campanya posa a disposició d'associacions i grups veïnals, tallers infantils i xarrades informatives per a tots aquells que ho sol·liciten, així com les visites guiades a la planta de tractament de residus d’Algímia de manera totalment gratuïta amb transport inclòs. Per a sol·licitar qualsevol d'estes activitats, s'ha d’enviar un correu electrònic a totsonbeneficis@gmail.com o telefonar al 605290928.

*   [](http://www.facebook.com/sharer.php?u=https://aytosagunto.es/va/actualitat/sagunt-torna-a-repartir-poals-marrons-per-al-reciclatge-del-fem-organic/ "Facebook")
*   [](http://twitter.com/share?url=https://aytosagunto.es/va/actualitat/sagunt-torna-a-repartir-poals-marrons-per-al-reciclatge-del-fem-organic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-torna-a-repartir-poals-marrons-per-al-reciclatge-del-fem-organic/ "Linked In")
*   [](mailto:?body=https://aytosagunto.es/va/actualitat/sagunt-torna-a-repartir-poals-marrons-per-al-reciclatge-del-fem-organic/)